CELEX: C2007/211/45
Language: lv
Date: 2007-09-08 00:00:00
Title: Lieta C-311/07: Prasība, kas celta 2007. gada 5. jūlijā — Eiropas Kopienu Komisija/Austrijas Republika

8.9.2007   
            
            
               LV
            
            
               Eiropas Savienības Oficiālais Vēstnesis
            
            
               C 211/24
            
         Prasība, kas celta 2007. gada 5. jūlijā — Eiropas Kopienu Komisija/Austrijas Republika
   (Lieta C-311/07)
   (2007/C 211/45)
   Tiesvedības valoda — vācu
   Lietas dalībnieki
   
      Prasītāja: Eiropas Kopienu Komisija (pārstāvji — B. Stromsky un B. Schima, pārstāvji)
   
      Atbildētāja: Austrijas Republika
   Prasītājas prasījumi:
   
               —
            
            
               atzīt, ka, nenosakot tādu termiņu zāļu ietveršanai Erstattungskodex [Atlīdzības kodeksa] dzeltenajā vai zaļajā nodaļā atbilstoši Padomes 1988. gada 21. decembra Direktīvas 89/105/EEK par to pasākumu pārskatāmību, kas reglamentē cilvēkiem paredzēto zāļu cenas un to iekļaušanu valstu veselības apdrošināšanas sistēmās (1), 6. panta 1. punktam, Austrijas Republika nav izpildījusi pienākumus, ko tai uzliek šīs tiesību normas;
            
         
               —
            
            
               piespriest Austrijas Republikai atlīdzināt tiesāšanās izdevumus.
            
         Pamati un galvenie argumenti
   Direktīvas 89/105/EEK mērķis cita starpā ir novērst to valsts ekonomisko pasākumu atšķirības, ko veic dalībvalstis, lai labāk kontrolētu sabiedriskās veselības aprūpes sistēmas izdevumus par zālēm. Pie tā pieder to preču klāsta ierobežošanas pasākumi, uz ko attiecas valsts veselības apdrošināšanas sistēma. Lai novērstu, ka šādu atšķirību dēļ rodas šķēršļi zāļu tirdzniecībai Kopienā, direktīva paredz noteiktas prasības to preču ietveršanai tādu zāļu sarakstā, uz kurām attiecas valsts veselības apdrošināšanas sistēma. Direktīvas 6. panta 1. punkts attiecīgi paredz termiņu lēmumiem par zāļu ietveršanu šajā tā sauktajā “Pozitīvajā sarakstā”.
   Austrijā pastāv trīs dažādas atlīdzības kategorijas sarakstā, kurā ietilpst preces, uz kurām attiecas veselības apdrošināšanas sistēma. “Zaļajā nodaļā” ir ietvertas zāles, kuru izrakstīšana un atlīdzība bez sociālā nodrošinājuma iestādes iepriekšēja apstiprinājuma ir pamatota un attaisnota no medicīniskā un veselības ekonomikas viedokļa. Izdevumi par “dzeltenajā nodaļā” ietvertajām zālēm ir atlīdzināmi tikai pamatotos atsevišķos gadījumos, ja to ir iepriekš apstiprinājusi sociālā nodrošinājuma iestāde. Visbeidzot, “sarkanajā nodaļā” ietilpst zāles, par kuru ietveršanu dzeltenajā vai zaļajā nodaļā iesniegts pieteikums. Izdevumi par sarkanajā nodaļā ietvertajām zālēm ir atlīdzināmi pamatotos atsevišķos gadījumos, ja to ir iepriekš apstiprinājusi sociālā nodrošinājuma iestāde, ar nosacījumu, ka dzeltenajā vai zaļajā nodaļā nav alternatīvas. Ja tiek iesniegts pamatots pieteikums par zāļu ietveršanu Atlīdzības kodeksa dzeltenajā vai zaļajā nodaļā, tas tātad nozīmē, ka noteiktu laikposmu šie līdzekļi ir ietverti sarkanajā nodaļā. Saskaņā ar Austrijas tiesību aktiem sarkanajā nodaļā ietvertās zāles var palikt šajā kategorijā līdz 24 mēnešiem; ja nevar noteikt ES vidējo cenu, termiņš ir pagarināms līdz 36 mēnešiem.
   Šie noteikumi nav saderīgi ar Direktīvas 89/105/EEK 6. panta 1. punktu, jo nav garantijas, ka lēmums par zāļu ietveršanu dzeltenajā vai zaļajā nodaļā, tiks pieņemts laikā no 90 līdz 180 dienām, kā to paredz šī direktīvas tiesību norma.
   Kā Tiesa nosprieda 2003. gada 12. jūnija spriedumā lietā C-229/00 Komisija/Somija, direktīvas mērķi tiktu apdraudēti, ja dalībvalsts varētu ieviest divpakāpju procedūru to zāļu saraksta apstiprināšanai, uz kurām attiecas paaugstināta atlīdzības likme, no kurām viena izpildītu direktīvas 6. panta 1. punktā noteiktos pienākumus, bet otra tiktu atbrīvota no pienākumiem un neatbilstu direktīvas mērķiem. Pretēji Austrijas valdības izpratnei ne tikai pieteikums par iekļaušanu “Pozitīvajā sarakstā”, bet arī pieteikums par iekļaušanu konkrētajā šāda saraksta kategorijā ir jāizskata atbilstoši direktīvas 6. panta 1. punkta prasībām, ja iekļaušana šajā kategorijā, kā Austrijā, rada labākus nosacījumus atlīdzībai nekā iekļaušana citā vai palikšana šajā kategorijā. Līdz ar to ir jānodrošina, lai šādu lēmumu pieņemšanai būtu noteikts termiņš saskaņā ar direktīvas 6. panta 1. punktu.
   Tā kā Austrijas tiesības to neparedz, tās ir pretrunā ar minētajām Kopienu tiesību normām, ņemot vērā Tiesas interpretāciju attiecībā uz šiem noteikumiem.
   
      (1)  OV 1989, L 40, 8. lpp.